Oct 22,2015
రిలయన్స్‌ చేతికి 'గోల్డ్‌మెన్‌' ఏఎంయూ
న్యూఢిల్లీ: అమెరికా కేంద్రంగా పని చేస్తున్న గోల్డ్‌మెన్‌ శాక్స్‌ సంస్థకు చెందిన దేశీయ 'ఆస్తుల నిర్వహణ వ్యాపారాన్ని' (ఏఎంయూ) రూ.243 కోట్లకు కొనుగోలు చేసేందుకు అనిల్‌ అంబానీ నేతృత్వంలోని 'రిలయన్స్‌ మ్యూచువల్‌ ఫండ్స్‌' సంస్థ సమ్మతించింది. గోల్డ్‌మెన్‌శాక్స్‌ సంస్థ ఆస్తుల నిర్వహణను జరిపే 'ఎక్స్ఛేంజీ ట్రేడెడ్‌ ఫండ్‌'(ఈటీఎఫ్‌). సెప్టెంబరు ముగింపు నాటికి ఈ సంస్థ నిర్వహణలో ఉన్న ఆస్తుల విలువ మొత్తం రూ.7,132 కోట్లుగా నమోదు అయింది. గోల్డ్‌మెన్‌ శాక్స్‌ ఏఎంయూ సంస్థ పలు పెద్దపెద్ద ప్రభుత్వ రంగ సంస్థలు, ఇతర బడా కంపెనీలు, హెచ్‌ఎన్‌ఐల ఆస్తుల నిర్వహణలను కలుపుకొని మొత్తంగా రూ.4,500 కోట్లు ఈక్విటీ ఆస్తులను కలిగి ఉంది. ఈ కొనుగోలు వ్యవహారాన్ని రిలయన్స్‌ క్యాపిటల్‌ అస్సెట్‌ మేనేజ్‌మెంట్‌, గోల్డ్‌మెన్‌శాక్స్‌ సంస్థ బోర్డులు ఆమోదించాయి. నియంత్రణ సంస్థల నుంచి ఇంకా అనుమతులు లభించాల్సి ఉన్నప్పటికీ ఈ మొత్తం వ్యవహారం ఈ ఆర్థిక సంవత్సరం చివరినాటికి పూర్తికావచ్చని భావిస్తున్నారు. ప్రస్తుతం దేశంలో రిలయన్స్‌ మ్యూచువల్‌ ఫండ్‌ సంస్థ దేశంలో మూడో అతిపెద్ద ఆస్తుల నిర్వహణన కంపెనీగా వ్యవహరిస్తోంది. హెచ్‌డీఎఫ్‌సీ ఎంఎఫ్‌. ఐసీఐసీఐ ప్రూడెన్షియల్‌ ఏఎంసీ తరువాత స్థానంలో ఉన్న రిలయన్స్‌ ఎంఎఫ్‌ సంస్థ తాజా కొనుగోలుతో ఐసీఐసీఐ ప్రూడెన్షియన్‌ దరిదాపుల్లోకి చేరనుంది.
మీ స్నేహితులకు రికమెండ్ చెయ్యండి